૨૦૦૧ની ધરતીકંપ ની ધ્રુજારી બાદ તાજેતરની આકાશી સુનામી એ મજબૂત મનોબળનાં બનાસવાસીઓને ફરીથી હચમચાવી મુક્યા છે. કુદરતી પ્રકોપ સામે આજે પણ માનવી લાચાર છે જેની અનુભૂતિ આ બને અનુભવો પરથી બનાસવાસીઓ સારી પેઠે સમજી ચૂક્યા છે. ઘડીના છઠ્ઠા ભાગમાં જિંદગીની સફર ઉપર પૂર્ણવિરામ મૂકી દેતી કુદરતની થપાટ એટલી જોરદાર હોય છે કે તેની ભયાનક અસરો વર્ષો સુધી ભૂલી શકાતી નથી. આવા પ્રસંગોએ માનવીની માનવતા કસોટીની એરણ ઉપર ચડતી હોય છે. સરકારી વહીવટી તંત્ર ની સાથે સાથે સેવાભાવી સંસ્થાઓ અને વ્યક્તિગત ધોરણે પણ અનેક લોકો આવા પ્રસંગો એ આગળ આવી જરૂરીયાતમંદ લોકોને આપત્તિઓમાંથી ઉગારવા માટે મદદરૂપ બની માનવતાને દીપાવતા હોય છે જે સર્વે સલામ ને પાત્ર છે.